**A kisbéri-félvér lovak teljesítményvizsgálati szabályzata**

A teljesítmény-nyilvántartás, teljesítményvizsgálat rendje:

1. Az adatok gyűjtése

2. A teljesítményvizsgálat rendje

## 2.1. A kisbéri-félvér fajta ménvizsga-rendje

2.2. A ménvizsga lebonyolítása

2.3. A ménvizsga lebonyolításának technikai feltételei

2.4. A ménvizsga kiértékelése

2.5. A ménvizsga vizsgafeladatai

2.5.1. Testméretek felvétele

2.5.2. Küllemi Bírálat

2.5.3. Mozgásbírálat

2.5.4. Lépés, ügetés és vágta bírálata nyereg alatt

2.5.5. A szabadonugrás bírálata

2.5.6. Fogatolt lovak lépéshossz- és ügetéshossz-mérése (STV I feladat)

2.5.7. Lépés és ügetésbírálat fogatban

2.5.8. Mozgásbírálat díjlovagló feladat közben (STV II)

2.5.9. Díjugratás

3. Az adatok feldolgozása, értékelése

4. Tenyészértékbecslés

**A teljesítmény-nyilvántartás, teljesítményvizsgálat rendje**

**1. Az adatok gyűjtése *(küllemi bírálat, teljesítmény)***

***Tenyészszemle***

A tenyészszemle a teljesítményvizsgálat első eleme, amely minden, a kisbéri-félvér törzskönyvben nyilvántartott ló részére kötelező. A tenyészszemlén a ló küllemi- és mozgásbírálata történik meg. A tenyészszemlék nyilvánosak, két héttel az esemény előtt meg kell hirdetni a szemlék helyét is időpontját az egyesület honlapján. Ezzel biztosítható az egyedek összehasonlító bírálata, valamint a megfelelő infrastruktúra.

A tenyészszemléken az Egyesület közgyűlése által elfogadott bírók bírálnak.

**Országos tenyészszemle:** Az Egyesület legnagyobb tenyésztési eseménye, helyszínéről, időpontjáról az éves közgyűlés dönt. Évente két országos tenyészszemle rendezhető, finanszírozása az Egyesület költségvetéséből, valamint pályázatokból és egyéb forrásokból központilag történik. Az országos tenyészszemlék kiírását az Egyesület valamennyi tagja részére a jelentkezési határidő lejárta előtt legalább egy hónappal meg kell küldeni.

**Regionális tenyészszemle:** Célja egy-egy kisebb terület, régió állományának nyilvános bírálata, minősítése, hogy költségtakarékos módon olyan tenyésztők állománya is minősítésre kerüljön, akik a nagy távolság, szállítóeszköz vagy anyagiak hiányában az országos tenyészszemléken nem tudnának részt venni. Regionális tenyészszemlét bármely tenyésztő vagy szervezet kezdeményezhet, ha a szervezést, időpont-egyeztetést és a költségeket vállalni tudja.

**2. A teljesítményvizsgálat rendje**

A kanca-teljesítményvizsgálatokat és a mének beutalását a sajátteljesítmény-vizsgára az egyesület tenyésztői bizottsága által felkért bírálóbizottság végzi a tenyészszemléken, míg a mén sajátteljesítmény-vizsgálatok a tenyésztési hatóság felügyeletével történnek, a tenyésztési hatóság által akkreditált helyszínen.

**Sajátteljesítmény-vizsga (STV):**

A teljesítményvizsgálat alap szintjét (STV 0) kancák esetében a szemlén történő küllemi és mozgásbírálat, valamint a szabadonugróban történő bírálat jelenti. A szabadonugróban történő bírálat kancáknak nem kötelező. Mének esetében a tenyészszemlén történt elbírálást követően (STV 0) a ménvizsga jelenti a sajátteljesítmény-vizsgálat következő szintjét (STV I és STV II). Az STV III teljesítése lehetőség, de nem kötelező.

A kisbéri-félvér fajta esetében cél a lovak használata, és az adott használatban nyújtott teljesítmények nyilvántartása. A teljesítmény vizsgálatát a sportban, turisztikában, szabadidős lovaglásban/hajtásban, vagy bármely egyéb területen végzett rendszeres használat jelenti. A sportban használt egyedek teljesítményszintjének dokumentálására a hivatalos versenyeredmények szolgálnak.

## 2.1. A kisbéri-félvér fajta ménvizsga-rendje:

# A ménvizsga részvételi feltételei

*Általános feltételek:*

A teljesítményvizsgálatra a lótenyésztő egyesület előzetes elbírálás után utalja be a ménjelöltet.

Az egyesület a ménvizsgára az előzetes tenyészszemlék alapján beutalót állít ki, amelyet átad a fedezőmén-jelölt tulajdonosának. A tulajdonos a beutalóval és a továbbiakban részletezett dokumentumokkal jelentkezik a vizsgára.

A mének tulajdonosait az Egyesület látja el a vizsgakövetelmények ismertető anyagával.

*A ménvizsgán való részvétel további feltételei:*

A ménjelölt tulajdonosának a ménvizsga kitűzött időpontja előtt minimum 2 héttel az Egyesület tenyésztésvezetőjénél be kell jelentkeznie a vizsgára, egyeztetnie kell a feltételeket és nyilatkoznia kell a ménjelölt felkészítésének időtartamáról, valamint a kiképzést végző személyéről. A tenyésztésvezető ekkor felhívja a figyelmét a vizsgára jelentkezőnek a vizsgafeltételek betartására, és a vizsga ünnepélyességéhez tartozó öltözködési szabályokra.

A ménjelölt tulajdonosának a vizsgán be kell mutatnia az Egyesület által kijelölt illetékes szakembernek mindazokat a vizsgálati eredményeket, igazolásokat, amelyeket a tenyésztő egyesület a fedezőménné minősítés előfeltételként meghatározott (egészségügyi, genetikai stb. vizsgálatok).

A vizsgahelyszínre érkezéskor a ménjelölt csak akkor rakodható le, ha rendelkezik a vonatkozó állategészségügyi előírások szerint kitöltött lóutlevéllel.

**2.2. A ménvizsga lebonyolítása**

A ménvizsga szervezője, rendezője és lebonyolítója az Egyesület, így a vizsga és bírálat feltételeit teljes körűen az Egyesületnek kell biztosítania. Ha az Egyesület a ménvizsgát más szervezettel kívánja elvégeztetni, akkor a rendezési feltételek fejezetben írtak szerint kell eljárni.

A vizsgára érkezésekor a mén tulajdonosa írásbeli nyilatkozatot tesz arról, hogy a mént ki és mennyi idő alatt készítette fel a ménvizsgára.

A ménvizsgán csak szakszerűen felkészített, egészséges, megfelelően ápolt mén vizsgáztatható. Hiányos felkészültség esetén vizsga előtt az Egyesületnek, megkezdett vizsga közben a vizsgabizottságnak a vizsgáztatást meg kell tagadni.

A vizsgáztató bizottság a ménvizsgán való részvételből kizárja mindazokat a méneket, amelyek bármely részfeladat teljesítésére felkészületlennek bizonyulnak.

A ménvizsgát a rendező tenyésztő szervezet bonyolítja le, színvonaláért, az ünnepélyes alkalomhoz illő öltözetért és viselkedésért felelős.

Az Egyesület a vizsga szakmai lebonyolításával technikai vezetőt bíz meg, aki felelős a vizsgán szereplő lovak és a velük foglalkozó emberek tevékenységéért, a vizsga zökkenőmentes lebonyolításának szakmai és technikai feltételeiért.

A szabadonugró feladatban az Egyesület technikai vezetője igénybe veheti a mén felkészítőjének segítségét. A feladat megoldásába külső segítségként legfeljebb ketten kapcsolódhatnak be, akik a vizsgáztató vezetésével végezhetik munkájukat.

A rendező egyesület gondoskodik róla, hogy a vizsga lebonyolításához szükséges bizottság és a segítők kellő számban a vizsgán megjelenjenek.

A ménvizsga napján a vizsga sikeres lebonyolítása érdekében a vizsgabizottság elnöke a rendező egyesület vezetőjét utasíthatja az akadályozó tényezők, vagy szabálytalanságok felszámolására.

A vizsgához szükséges feltételek hiánya esetén a vizsgabizottság elnökének a vizsgát fel kell függesztenie.

**2.3. A ménvizsga lebonyolításának technikai feltételei:**

A ménvizsga technikai lebonyolításához szükséges feltételrendszert az Egyesületnek kell biztosítania. Gondoskodnia kell róla, hogy az eszközök (akadályok, lovarda, talaj, felszerelés a bíráló bizottság működéséhez szükséges feltételek stb.) a vizsga szakszerű és ünnepélyes lebonyolítását elősegítsék.

A ménvizsga lebonyolításához szükséges feltételrendszer meglétét előzetesen az illetékes tenyésztési hatóság ellenőrzi és a vizsga helyszínét a vonatkozó rendelet szerint minősíti.

Központi teljesítményvizsga csak az illetékes tenyésztési hatóság által előzetesen engedélyezett helyszínen rendezhető.

Az Egyesületnek gondoskodnia kell a jelenlévők szakszerű folyamatos tájékoztatásáról. Ennek érdekében a vizsgázó lovak adatait tartalmazó programfüzetet kell készítenie, és vizsga közben gondoskodnia kell a vizsgázó lovak folyamatos bemutatásáról.

Általános szabály szerint a vizsga helyszínének meg kell felelnie a lovasversenyek lebonyolításához szükséges feltételrendszernek.

A ménvizsga lebonyolításához szükséges eszközrendszer főbb elemei:

Küllemi bírálat:

* elővezető háromszög
* kijelölt felvezetési út a mozgásbírálathoz
* a közönség elhelyezése a bíráló bizottság asztalától legalább 5 méterre felállított kordonon kívül,
* a bírálókat és a közönséget az időjárási viszontagságoktól lehetőség szerint tetővel (sátor, fedett lovarda) védeni kell,
* a küllemi bírálat helyszínén a talajnak szilárdnak és rugalmasnak kell lennie,

b) Lépés-, ügetéshossz, súlypont alálépés mérése:

* 50 m hosszú, sima, egyenes, szilárd, rugalmas felszínű útszakasz,
* mérőeszközök

c) Mozgásbírálat szabadon, szabadon ugrás:

* körkarám vagy fedett lovarda,
* a karám rúdjainak erősnek és épnek kell lennie, a fedett lovarda lambrinjának épnek kell lennie, a balesetek elkerülése érdekében,
* a talajnak egyenesnek és rugalmasnak kell lennie,
* akadálypark.

1. Mozgásbírálat:

* elsődleges személyi feltétel: 16. életévét betöltötte, a lovasversenyeken eredményes szereplésre képes lovas, illetve fogat rajtengedély vizsgával rendelkező hajtó,
* egyenes és rugalmas talajú lovarda, vagy pálya.

1. Lovas alatti ugratás

* lovas
* akadálypark, legalább 12 ugrás felállításához,
* megfelelő méretű és talajú lovarda, vagy pálya.

1. Díjlovaglás:

* 20 x 60 m-es rugalmas talajú, elkerített díjlovagló négyszög

1. Fogatolt lovak vizsgáztatásához:

* nemzetközi egyes fogathajtó versenyeken elfogadott terepkocsi és szerszám,
* rugalmas talajú, hajtófeladathoz kitűzött 40 x 80 m-es háromszög.

A lovak számára boxos elhelyezést kell biztosítani.

**2.4. A ménvizsga kiértékelése**

A ménvizsga kiértékelése az értékelőlap nyomtatványokon történik.

A ménvizsga lebonyolításához szükséges nyomtatványokról az Egyesületnek kell gondoskodnia. Az eredmények összesítését az Egyesület végzi oly módon, hogy a ménvizsga eredményei teljeskörűen, számítógépes adathordozón az illetékes tenyésztési hatóság részére átadhatók legyenek.

Az illetékes tenyésztési hatóság, a ménvizsga ellenőrzése és az átadott eredmények alapján, hitelesíti a teljesítményvizsga eredményét.

Kiértékelés szempontjai:

Valamennyi ló vizsgájáról önálló STV bizonyítványt kell készíteni, melyen szerepel az adott ló minden részvizsga eredménye, egyedenként összesítve. A részvizsgákról vizsgajegyzőkönyvet, a lovankénti vizsgaeredményekről vizsgaösszesítőt készít a rendező Egyesület, melyet az illetékes tenyésztési hatóság képviselője hitelesít. A vizsgabizonyítványokat és a ménvizsga-összesítőt a mént vizsgára beutaló tenyésztő szervezet (egyesület) jogosult képviselője záradékolja. A záradékban szerepel, hogy az adott mén vizsgaeredményei alapján

1. fedeztetési engedélye a törzskönyvezési szerződés megkötése után fajta-, idő-, vagy térbeli korlátozásokkal kiadható;
2. tenyésztésre nem alkalmas;
3. ismételt/további vizsga letételére kötelezett.

**2.5. A ménvizsga vizsgafeladatai**

### 2.5.1. Testméretek felvétele

A helyesen felvett testméretek tárgyilagos adatokat nyújtanak a fejlettség, arányosság, fajtajelleg megítéléséhez, ezért nem nélkülözhetők a küllemi bírálatoknál.

A küllemi bírálatkor a bírálati lapon fel kell jegyezni a felvett, a gyakorlatban használatos testméreteket:

- a marmagasságot, mérőbottal és szalaggal

- az övméretet mérőszalaggal és a

- szárkörméretet mérőszalaggal.

A méretek felvételére az állatmérő bot és az állatmérő szalag szolgál.

A testméretek felvételéhez a lovat vízszintes, sima talajon úgy kell felállítani, hogy természetes tartásban mind a négy lábát egyenletesen terhelve, nyugodtan álljon. A környezet a lovat ne nyugtalanítsa, mert méretfelvétel közben a legcsekélyebb elmozdulás is megnehezíti a méret felvételét.

A méréseket a ló bal oldalán kell elvégezni.

A **bottal mértmarmagasság** a talaj és a mar legmagasabb pontja közötti függőleges távolság. A felvételkor a mérőbotot kihúzva - a mérőbot karját a bot szárára merőlegesen állítva - a ló bal válla mellé állítjuk függőlegesen, majd a mérőbot szárát addig toljuk össze, míg a bot karja vízszintesen állva a mar legmagasabb pontját nem érinti. A mérőbotot elvéve a magassági skálán leolvassuk a ló magasságát. Ha a ló patkolva van, a patkó és a patkósarok magasságát le kell vonni a leolvasott értékből.

A **marmagasságot szalaggal** is függőlegesen kell mérni, mégpedig úgy, hogy a szalag fémlappal ellátott végét a talajra engedjük és a ló bal elülső patájának külső sarokvánkosa alá toljuk a fémlap sarkát úgy, hogy a fémlapra cipőnk orrával is rálépünk. Majd a szalagot kellően megfeszítve felfektetjük a ló lapockájára a mar legmagasabb pontjának középvonaláig. Ügyeljünk arra, hogy a ló a két elülső lábát egyenletesen terhelje, mert ha a bal lábát terheli jobban akkor rövidebbet, ha a jobb lábát terheli jobban akkor hosszabbat mérhetünk. Ha belemértük a patkó magasságot, itt is le kell vonni.

A bot és a szalagméret között általában 8-14 cm különbség szokott lenni, a ló magassága és tápláltsági állapota szerint.

Az **övméretet** közvetlenül a lapocka és a mar mögött, a mellkas legkisebb körméretének megfelelően szalaggal kell mérni. A méret felvétele úgy történik, hogy a szalag fémmel ellátott végét átvetjük a ló marja mögött a hátán, majd a hasa alatt átvéve néhány fűrészelő mozgást végzünk, hogy a szalag keresse meg a legkedvezőbb felfekvést, majd az oldalon keresztbe zárjuk a szalagot, megvárjuk a ló kilégzését és akkor kell a szalagot meghúzni és a méretet leolvasni. A szalag a mérés során nem csavarodhat meg.

A **szárkörméretet** a bal elülső szár felső harmadának legvékonyabb helyén feszesre húzott szalaggal kell mérni.

A méret felvételénél ügyeljünk arra, hogy a ló a két elülső lábát egyenletesen terhelje, mert különben nem lesz pontos a mérés. Ha a bal száron csontkinövés vagy ínvastagodás észlelhető, a méretet a másik száron kell felvenni. Gyakorlati fogás, ha a ló a lábát felemeli, a másik lábát is meg kell fogni, megsimítani, így mind a két lábát egyenletesen fogja terhelni. Helytelen méréskor az ellenkező láb felemelése, mert így csak az egyik, a mért láb van terhelve, és az inak fokozottabb megfeszülése miatt nagyobb lesz a méret.

Ügyeljünk arra is, hogy a szár ne legyen sáros és szennyezett, mert így hamis méretet kapunk. A dúsan szőrözött szárak esetében a hosszú szőröket lesimítjuk és arra fektetjük fel a szalagot.

A marmagasságot és az övméretet centiméternyi, míg a szárkörméretet 0,5 centiméteres pontossággal kell megadni.

**2.2.2 Küllemi bírálat**

#### A küllemi bírálat célja

A ló hasznosítása általában erőtermelése, izommunkája útján történik, tehát értékét nagyban befolyásolják a küllemileg is bírálható testalakulások, tulajdonságok, bár a ló teljesítőképességére a munkaképességi vizsgálatok szolgáltatnak megbízható adatokat. A tenyészállatok kiválasztásánál nem nélkülözhetjük a küllemi bírálatot, ugyanis küllemi elbírálás alapján nagy valószínűséggel ki lehet szűrni a használhatóságot károsan befolyásoló tulajdonságokat hordozó egyedeket.

A küllemi bírálat célja a bírált egyed küllemi előnyeinek és fogyatékosságainak mérlegelésével eldönteni további hasznosítási irányát. Hiba nélküli ló nincs, így a bírálat során meg kell állapítani, hogy az észlelt hibák mennyire súlyosak, és az egyed előnyös tulajdonságai ellensúlyozzák-e azokat. A bírálat célja nem az aprólékos hibakeresés, hanem az egyed használati és tenyésztési szempontból való küllemi értékelése.

#### A küllemi bírálat előkészítése

A küllemi bírálatot bizottság végzi. A bizottság tagjait a tenyésztő egyesület tenyésztői bizottsága kéri fel. A bírálatot megelőzően be kell szerezni, vagy a származási lappal ellátott lóútlevelet, vagy az alap lóútlevelet és mellé legalább 4 ősi soros hitelesített származási lapot.

A bírálatra megfelelő helyet kell kijelölni, hogy a lovat állásban és mozgásban is el lehessen bírálni.

A bírálat helye külső - esetlegesen zavaró - környezeti tényezőktől mentes, lehetőleg széltől védett, csendes, sima, vízszintes és rugalmas talajú legyen. Ilyen feltételek között alakítsuk ki azt a minimum 25-30 m oldalhosszúságú háromszöget, aminek mentén a bírálat zajlik, egyik csúcsához pedig a két rúddal kijelölt felállító négyszöget.

A háromszöget a talajon egyértelműen kell jelölni.

A bírálat helyszínét kötéllel vagy kerítéselemekkel úgy kell elkeríteni, hogy az érdeklődő közönség a bírálati körön kívül, attól legalább 10 m-re legyen. Így a bíráló bizottság a közönségtől teljesen elkülönítve, zavartalanul végezheti munkáját. A bírálat sikere érdekében a közönségtől meg kell követelni a nyugodt, csendes, kultúrált magatartást. A bírálati körön belül ernyővel ellátott asztalt kell biztosítani a szükséges dokumentáció és eszköztár védelmére.

A zavartalan tájékoztatás érdekében megfelelő hangosításról kell gondoskodni.

#### A küllemi bírálat végrehajtása

A küllemi bírálatot pontozással végezzük. A bírálat adatainak a feljegyzésére és vezetésére a küllemi bírálati lap szolgál, melyre előre elkészítve be kell írni a ló törzskönyvi (ellenőrzési) számát, nevét, tenyésztőjét, tulajdonosát, fajtáját, anyját, apját stb. a rovatoknak megfelelően. A bírálat megkezdése előtt ellenőrizni kell a ló azonosságát. A jegyző a bírálati lapról felolvassa a ló fajtáját és azonosítási bélyegeit.

A bírálatot lehetőleg szabadban, napvilágon, vagy kellően megvilágított fedett lovardában kell megtartani. A bírálatra előállított lóról a szerszámzatot le kell venni, az elővezetés zablás, szemző nélküli kantárral történjen.

Elővezetéshez a lovat mindig le kell törölni, farkát, sörényét rendbe kell hozni, végtagjait, patáit a portól, sártól meg kell tisztítani.

A felvezető a ló bal oldalán a szárakat a ló szájától mintegy arasznyira jobb kezébe fogja, úgy, hogy a mutató ujjával a szárakat elválasztja, míg a bal kézfejére húzza az elővezető szárak kengyelét, az elővezető szárak lelógó részét felfogja és ennek a kéznek az emelésével a mozgás ütemét szabályozza. A kancák elővezetésénél a rövidebb kantárszár is megengedhető. A felvezetőnek fizikailag és kiképzettségét tekintve alkalmasnak kell lenni a ló lépésben és ügetésben való bemutatására.

A bírálandó lovat négy lábra kell állítani a bíráló négyszögbe úgy, hogy a ló testének középső részével a bíráló előtt álljon mintegy négy méterre. Az elővezető a ló elébe lép, majd rövidre fogott szárakkal a ló előre vagy hátra mozdításával a lovat négy lábra, egyensúlyba állítja. Ezután egy lépéssel hátra lép, kissé megereszti az elővezető szárakat és a lovat szemmel tartja. Ha a ló ellép, újra fel kell állítani az előbbiek szerint.

Figyelemmel kell lenni arra, hogy a bírálatkor a ló természetes testtartásban álljon. Ugyanis, ha a ló a fejét felemeli, a háta jobban behajlik, ha a fejét lefelé nyújtja, a hát feszessé válik.

A lovat mozgásban is el kell bírálni, ehhez a lovat elő kell vezetni. Az elővezető felszólításra a ló mellé lép, a szárakat a jobb kézbe veszi az előzőek szerint, és lépésben elindul úgy, hogy az elővezetés irányába egy távoli pontot néz és nem tekintget vissza a lóra.

Majd megfelelő távolság után jobb kézre egy kiskört leírva visszafordul, és egyenesen a bíráló felé halad lépésben. Távolodva a hátulsó, közeledve az elülső lábak mozgását lehet megfigyelni. Ezután oldalról nézve is elbíráljuk a ló mozgását lépésben, majd pedig ügetésben is.

A bírálat alkalmával a bíráló a felállított ló bal oldalán a lótól mintegy 4 méter távolságra helyezkedik el, majd a lóval szemben áll és szemügyre veszi:

* a ló fejét, a füleket, a fejtetőt a homlokot, a szemeket,
* a szügy szélességét és izmoltságát, a mellkas szélességét és dongásságát,
* az elülső végtagok állását, beillesztését, külső, belső oldalon a csontkinövéseket, a lábtő szélességét, majd kissé oldalt állva az ellentétes hátulsó lábak belső oldalán lévő csont- vagy egyéb elváltozásokat.

Ezután a ló bal oldalán, a vállal egy magasságban állva szemügyre veszi:

- a fej tűzését, alakját és alkatát, a torokjáratot,

- a nyak illesztését, alakját, hosszúságát, szélességét és izmoltságát,

- a mar hosszát, alakját, izmoltságát,

- a lapocka és váll hosszát, szélességét, izmoltságát, helyeződését, a vállszögletek helyzetét,

- a szügy alakulását, a mellkas hosszát, mélységét,

- az elülső lábak állását oldalról nézve, a fel- és alkar hosszát, izmoltságát, a lábtő alakját és terjedelmét.

Figyelembe kell venni a szár hosszát, minőségét, az inak állapotát, a boka terjedelmét,

- a bokán, csüdön és a pártaszélen előforduló kóros elváltozásokat,

- a csüd hosszúságát, vastagságát, puha vagy feszes voltát, szögelését,

- a pata alakját, nagyságát, szögelését, szaruanyagának minőségét.

Ezután a bíráló a baloldali csípőszöglettel egy vonalba áll és bírálja:

- az ágyék alakját, kötését, izmoltságát,

- a far hosszúságát, irányát, izmoltságát, a faroktűzését,

- a felcomb és az alcomb hosszát, szögelését, izmoltságát,

- a csánk hosszát, szélességét, tisztaságát, kóros elváltozásait, szögelését, alakját,

- a szár hosszát, szélességét, inait,

- a bokát, a pártát, a patát (úgy kell bírálni, mint az elülső lábakon),

- a has alakját, a csecset és a lágyékot.

Ezután a bíráló a ló mögé áll a ló hossztengelyének irányában - a rúgási távon kívül - és megszemléli:

- a far alakulását, szélességét, izmoltságát,

- a nemi szerveket, a gáttájékot,

- a lábállást és az esetleges kóros elváltozásokat (csontkinövések, lágypókok).

Ezután következik az első pata felemelése, a szaruanyag bírálata. Figyelembe kell venni a patkók rendellenes kopását is.

A bírálat alkalmával a mar-, az öv- és a szárméretet, a mar- és az övméret közötti különbséget is figyelembe kell venni.

Meg kell állapítani továbbá a szőr, a bőr minőségét és a ló színét (göndör, dús, hosszú szőrű, lábvégek szőrözöttsége, a jegyek terjedelme).

Ezután a lovat mozgás közben bíráljuk el. A lábállásokról nem lehet végleges véleményt alkotni addig, amíg a lovat mozgás közben nem látjuk. A bíráló a ló vezetésének irányvonalába állva ítéli meg, először lépésben, majd ügetésben a ló mozgását. Bírálja, hogy a mozgás szabályos-e (vonalon jár), vagy a szabályos mozgástól miben tér el (elől vagy hátul szűken vagy tágan jár, hadonászik, keresztez, lapátol, kaszál, csavar stb.).

Oldalról kell megfigyelni, hogy a ló mozgása tértnyerő, rugalmas-e, milyen élénk, szapora és magas.

A bíráló bizottság által megállapított pontszámokat a bírálati lap megfelelő rovataiba kell bejegyezni. Lehet fél pontszámokat is adni. A bírálati lap feltünteti a lovak egyes tulajdonságaira, a testalakulásokra és a mozgásra adható legnagyobb pontszámokat. Ezt a legnagyobb pontszámot a ló csak akkor kaphatja, ha a szóban forgó testalakulás a gyakorlatban elérhető tökéletes szintet mutatja. A pontszám azonban csak a testrész értékelését juttatja kifejezésre, de nem tájékoztat arról, hogy ez milyen jellegű, miben nyilvánul meg. Az elbírálandó tulajdonság és testalakulás jellegének rögzítése a bírálati lapon történhet *szövegesen*, a bírálati lapon levő lóábrára rajzolt *egyezményes jelekkel,* illetve a *lineáris küllemi bírálat* módszerével.

A pontozás során ügyelni kell arra, hogy a használhatóság szempontjából fontos tulajdonságok pontszámai arányban álljanak a bírálat végső eredményével, a ló értékével. A kisebb, alig észlelhető hiányosságokra a kiadható legnagyobb pontszámból csak keveset, 10-15 %-ot vonjunk le. A határozottabban észlelhető hibákra már 20-25 % levonást alkalmazzunk, és ha a hiba számottevőbb, a megállapított pontszám 30-40 %-át is levonhatjuk. Igen jelentős a hiba akkor, ha a kiadható pontszám 50 %-át, vagy ennél kevesebbet állapítunk meg, mert az ilyen nagy hiba már a törzskönyvből kizáró ok lehet.

*Mellékletek* : "B", valamint a leíró és lineáris küllemi bírálati lap

### 2.2.3. Mozgásbírálat

#### Lépéshossz- és ügetéshossz-mérés nyereg alatt

A feladat végrehajtására 50 méteres sima, szilárd felszínű útszakaszt kell kijelölni, melyen a ló élénken, egyenletesen mozoghat. Az útszakasz előtt és után annyi helynek kell lenni, hogy a ló a szükséges egyenletes ütemet és iramot felvegye. A be- és kilépést mérni kell.





A bíró felöli hátulsó láb ingahosszát kell mérni. A start- és célbírónak a belépés és a kilépés talajfogásának pillanatát kell jeleznie a bíráló felé, aki számolja a lépéseket és stopperrel méri az időt.

Pontérték táblázatok:

lépéshossz ügetéshossz

(a) (b)

cm pont cm pont

-145 7 -210 0

146-150 8 211-220 1

151-155 9 221-230 2

156-160 10 231-240 3

161-165 11 241-250 4

166-170 12 251-260 5

171-175 13 261-270 6

176-180 14 271-280 7

181-185 15 281-290 8

186-190 16 291-300 9

191-195 17 301-310 10

lépéshossz ügetéshossz

(a) (b)

cm pont cm pont

196-200 18 311-320 11

201-205 19 321-330 12

206-210 20 331-340 13

211-215 21 341-350 14

216-220 22 351-360 15

221-225 23 361-370 16

371-380 17

381-390 18

391-400 19

#### A súlypont alá lépés képességének mérése lépés és ügetés jármódban

A "túllépés" mérése az előző fejezetben leírt lépéshossz- és ügetéshossz-mérés alkalmával történik.

Egy 5 méteres szakaszon el kell gereblyézni a talajt, és itt történik a mérés. Le kell mérni, hogy az azonos oldali elülső pata éle és az azt követő hátulsó pata éle között hány cm a távolság, vagyis hány cm-el képes a ló "túllépni az elejét".

A mérés alkalmával egy élénk és jellemző lépést kell kiválasztani, három lemért lépés közül a legjobbat.

Túllépés:

cm pont

/-16/ 0

-15-/-11/ 1

-10-/-6/ 2

-5-/-1 / 3

0- 5 4

6-10 5

11-15 6

16-20 7

21-25 8

26-30 9

31-35 10

36-40 11

41-45 12

46-50 13

51-55 14

56-60 15

61-től 16

#### Mozgásbírálat szabadon

A bírálat a szabadonugró körkarámban vagy fedett lovardában, a lovat szabadon engedve történik.

A lépés, ügetés, vágta mozgást az alábbiak szerint kell pontozni:

rugalmasság 0-6 pont

tértnyerés 0-6 pont

akció 0-6 pont

impulzus 0-6 pont

szabályosság 0-6 pont

Rugalmasság: 6 rendkívül rugalmas Térnyerés: 6 rendkívül hosszú

5 igen jó 5 igen jó

4 jó 4 jó

3 közepes 3 közepes

2 gyenge 2 rövid

1 igen gyenge 1 igen rövid

0 rendkívül merev 0 rendkívül rövid

Akció: 6 középmagas Impulzus: 6 rendkívül erőteljes

5 5 igen erőteljes

4 4 erőteljes

3 alacsony; magas 3 közepes

2 2 erőtlen

1 1 igen erőtlen

0 rendkívül lapos; magas 0 rendkívül erőtlen

Szabályosság: 6 korrekt lábelőrevitel

5 kívánatos

4 elfogadható

3 közepes

2 erősen eltér az egyenestől

1 elfogadhatatlan

0 hibás lábsorrend

#### Lépés, ügetés és vágta bírálata nyereg alatt

A nyereg alatti mozgásbírálat lovardai idomító munkában történik. A csikók együtt készülhetnek, dolgozhatnak, de a bírálat egyenként a bírálatvezető vezényszavára történik.

Bírálati szempontok jármódonként:

rugalmasság 0-6 pont

térnyerés 0-6 pont

akció 0-6 pont

impulzus 0-6 pont

szabályosság 0-6 pont

#### Lovas alatti ugrás

3 éves lovaknak lovas alatt ugrani nem kell.

b/ *4 éves vagy idősebb lovak*

A feladat elbírálása lovardai munkában történik. A csikók egy kettes ugrást ugranak, melynek első eleme beosztó ugrás jellegű, második eleme fokozatosan emelt, meghívó jellegű.

A kettes ugrás második elemének magassága alapján az alábbi pontok adhatók:

STV III. feladat STV I/b feladat

- 129 cm 0 pont 100 cm 5 pont

130 cm 20 pont 110 cm 10 pont

140 cm 25 pont 120 cm 15 pont

150 cm 30 pont 130 cm 25 pont

160 cm 40 pont 140 cm 40 pont

170 cm 50 pont

A levert ugrásért -2 büntetőpont jár, de a büntető pontokkal csökkentett pontszám nem lehet kevesebb az alacsonyabb magasságon már elért pontszámnál.

Egy magasságon a lónak maximum három ugrás kísérlete lehet.

Az ugrókészséget, ugróstílust és robbanékonyságot /-5/ - /+5/ értékskálán kell pontozni és az ugráson elért pontszámmal összegezni kell.

**2.2.4. A szabadonugrás bírálata**

A feladatot ugrófolyosóban vagy fedett lovardában kell végrehajtani. A sorban utolsó, "meghívó" jellegű széles ugrás magasságát a ló kora, felkészültsége, képessége és készsége figyelembevételével kell fokozatosan emelni. A pontozásnál csak az utolsó ugrás számít.

a/ *3 éves lovak*

Kapható pontok az ugrás magassága alapján:

STV I/a feladat

100 cm 10 pont

110 cm 20 pont

120 cm 30 pont

130 cm 40 pont

140 cm 60 pont

A levert ugrásért -2 büntetőpont jár, de a büntetőpontokkal csökkentett pontszám nem lehet kevesebb az alacsonyabb magasságon már elért pontszámnál.

Egy magasságon a lónak maximum három ugrás kísérlete lehet.

Az ugrókészséget, ugróstílust és robbanékonyságot /-5/ - /+5/ értékskálán kell pontozni és az ugráson elért pontszámmal összegezni kell.

b/ *4 éves és idősebb lovak*

Kapható pontok az ugrás magassága alapján:

STV I/b feladat STV II feladat STV III. feladat

120 cm 10 pont 120 cm 10 pont -129 cm 0 pont

130 cm 20 pont 130 cm 20 pont 130-139 cm 20 pont

140 cm 30 pont 140 cm 30 pont 140-149 cm 25 pont

150 cm 40 pont 150 cm 40 pont 150-159 cm 30 pont

160 cm 60 pont 160 cm 60 pont 160-169 cm 40 pont

170 cm 80 pont 170-179 cm 50 pont

180 cm 100 pont 180-189 cm 70 pont

190- cm 100 pont

A levert ugrásért -2 büntetőpont jár, de a büntetőpontokkal csökkentett pontszám nem lehet kevesebb az alacsonyabb magasságon már elért pontszámnál.

Egy magasságon a lónak maximum három ugrás kísérlete lehet.

Az ugrókészséget, ugróstílust és robbanékonyságot /-5/ - /+5/ értékskálán kell pontozni és az ugráson elért pontszámmal összegezni kell.

Ugrókészség: 5 önmagától szívesen

4

3 csak a nagyobb ugráson igényel támogatást

2

1

0 kevés támogatással

-1

-2

-3 nem szívesen ugrik

-4

-5 határozott támogatással sem akar ugrani

Ugróstílus: 5 rendkívül jó

4

3 nyakát, hátát, lábait jól koordináltan használja

2

1

0 közepes

-1 lógatja a lábát

-2

-3 merev hát

-4

-5 felemelt fej, átejtett hát

Ugróképesség: 5 Várható teljesítmény: 190 cm

4 180 cm

3 170 cm

2 160 cm

1 150 cm

0 140 cm

-1

-2 130 cm

-3

-4 120 cm

-5 110 cm

#### 2.2.5. Fogatolt lovak lépéshossz- és ügetéshossz-mérése (STV I feladat)

A bírálat egyes fogatolásban történik. A feladatok végrehajtása 50 méteres sima, szilárd felületű útszakaszt kell kijelölni, melyen a ló élénken, egyenletesen mozoghat. A be- és kilépést mérni kell.



A bíráló felöli hátulsó láb ingahosszát kell mérni.

#### 2.2.6. Lépés- és ügetésbírálat fogatban

E két jármódban egyes fogatolásban kell a ménjelöltet bírálni, lovardai munkában, a bírálatvezető vezényszavára.

Bírálati szempontok jármódonként:

Rugalmasság 0 - 6 pont 6 kívánatos

Térnyerés 0 - 6 pont 5 igen jó

Akció 0 - 6 pont 4 jó

Dinamika 0 - 6 pont 3 átlagos

Szabályosság 0 - 6 pont 2 gyenge

1 igen gyenge

0 elfogadhatatlan

*Egyes fogatos munka elbírálása:*

A ménjelöltet egyes fogatba fogva lovardai körülmények között kell elbírálni. Ebben a feladatban alapfokú díjhajtó feladatot kell teljesíteni.

Lépés, ügetés munkában a következő részfeladatokat kell bírálni:

- indítás

- száronlét

- határozott előremenés

- iramfokozások, átmenetek

- segítségek elfogadása

- állítások, hajlékonyság

a fenti szempontok 0 - 6 pontig pontozhatók.

A két jármódban a bemutatás a bírálatvezető vezényszavára történik.

#### 2.2.7. Mozgásbírálat díjlovagló feladat közben (STV II)

A feladatot 20 x 60 m-es díjlovagló háromszögben kell teljesíteni.

Előlovaglás a mellékelt program szerint. A bírálók együttesen bírálva 0-6 ponthatár között értékelik a csikó mozgásának rugalmasságát, elengedettségét, lépéshosszát, akcióját, lépés, ügetés és vágta jármódban valamint a száronlétet, a lovagolhatóságot és a készséget.

Az értékelés során a 2,5 ponthatár alatti pontok 0 (nulla) értékűek.

Az elérhető pontszám 30 %-a alatti teljesítés esetén, a feladatot nem teljesítettnek kell tekinteni.

#### 2.2.8. Díjugratás (STV II)

a/ *4 éves lovak (STV II/a feladat)*

12 db 100 cm-nél nem magasabb ugrásból, álló pálya - benne egy kettes ugrás - teljesítése. Iram 300 m/perc.

A kapható pontok száma 100 pont. Minden megállás akadályverés -5 pont. Ha ugyanazon akadálynál a ló háromszor megáll, akkor kizárásra kerül. Alapidő túllépés esetén minden megkezdett másodpercért 0,25 hibapont jár.

b/ *5 éves és idősebb lovak (STV II/b, STV III. feladat)*

12 db 110 cm-nél nem magasabb ugrásból, állópálya - benne egy kettes ugrás - teljesítése. Iram 325 m/perc. Vizesárok szélessége 250 cm.

A kapható pontok száma 100 pont. Minden megállás akadályverés -5 pont. Ha ugyanazon akadálynál a ló háromszor megáll, akkor kizárásra kerül. Alapidő túllépés esetén minden megkezdett másodpercért 0,25 hibapont jár.

### 2.2.9. Viselkedésbírálat

Az alábbi szempontok szerinti pontozásos bírálatot a vizsgabizottság tagjai készítik el.

a/ viselkedés felvezetés alatt 0.- 10 pont

b/ viselkedés kantározás alatt istállóban 0 - 10 pont

c/ viselkedés lábfelvétel közben istállóban 0 - 10 pont

d/ viselkedés nyergelés alatt 0 - 10 pont

e/ viselkedés felülés közben 0 - 10 pont

értékelési pontok: 10 kiváló 4 kifogásolható

9 igen jó 3 meglehetősen gyenge

8 jó 2 gyenge

7 elég jó 1 nagyon gyenge

6 kielégítő 0 elfogadhatatlan

5 megfelelő

*Fogatos lovak viselkedésbírálata:*

a/ viselkedés felvezetés alatt 0 - 10 pont

b/ viselkedés kantározáskor istállóban 0 - 10 pont

c/ viselkedés lábfelvétel közben istállóban 0 - 10 pont

d/ viselkedés befogás közben 0 - 10 pont

e/ viselkedés befogás utáni indításkor 0 - 10 pont

Abban az esetben, ha a ló nyilvánvaló képzetlenséget mutat vagy viselkedésével önmagára vagy környezetére veszélyt jelent, a vizsgabizottság a vizsgát felfüggesztheti, és a lovat a vizsga további részéről kizárja. A döntés ellen fellebbezésnek helye nincs.

## A központi STV végrehajtása az eredmények értékelése és közzététele

A kisbéri-félvér mének két lépcsőben tesznek ménvizsgát. Első alkalommal az STVI vizsga feladatait teljesítik, majd második alkalommal az STV II vizsga feladatait. Az STV I és az STV II feladatok teljesítése egy ménvizsgán nem lehetséges. Az STV I vizusga teljesítése után 2 éven belül teljesíteni kell az STV II ménvizsgát. Az STV III vizsga teljesíthető, de nem kötelező. Az STV II vizsga a tulajdonos kérelmére, a tenyésztői bizottság határozata alapján hivatalos versenyek igazolt teljesítményével kiváltható.

### Mén STV I: A mén STV I vizsga célja: a fedezőménné minősítés előtt a 3 éves és annál idősebb korú ménjelöltek teljesítőképességének és mozgástulajdonságainak felmérése.

A mén STV I vizsga helyszínei: akkreditált teljesítményvizsgálati helyszínek.

A mén STV I vizsga feladatai, a fentebb előrt módon végrehajtva:

A./ Származásértékelés

A fajta tenyésztési szabályzata alapján a tenyésztő egyesület a vizsga előtt előzetesen elvégzi, és a vizsgán a vizsgabizottság rendelkezésére bocsátja.

B./Küllemi bírálat

A küllemi bírálatot egyidejűleg kétféle módszer szerint kell elvégezni.

ba/pontozásos küllemi bírálat

bb/ lineáris küllemi bírálat

A bírálat közben a fényképezés és videofelvétel készítés feltételeit biztosítani kell.

C./ A mozgástulajdonságok vizsgálata

*Hátas típusú ménjelölteknek:*

ca/ lépéshossz-mérés nyereg alatt

cb/ ügetéshossz-mérés nyereg alatt

cc/ a súlypont alá lépés képességének mérése

cd/ lépésbírálat szabadon

ce/ ügetésbírálat szabadon

cf/ vágtabírálat szabadon

cg/ lépésbírálat lovas alatt

ch/ ügetésbírálat lovas alatt

ci/ vágtabírálat lovas alatt

cj/ lovas alatti ugrás (4 éves és idősebb mének részére)

ck/ ugrás szabadon

D/*. Fogatos típusú kisbéri-félvér ménjelölteknek*

da/ lépéshossz-mérés fogatban

db/ ügetéshossz-mérés fogatban

dc/ a súlypont alá lépés képességének mérése

dd/ lépésbírálat szabadon

de/ ügetésbírálat szabadon

df/ vágtabírálat szabadon

dg/ lépésbírálat fogatban

dh/ ügetésbírálat fogatban

E./Viselkedésbírálat

A ménvizsga jegyzőkönyvei 3 példányban készülnek. Elkészülésükért a vizsgát rendező egyesület a felelős. A jegyzőkönyvek 1 példányát a vizsga után lehetőleg azonnal, de maximum 1 héten belül át kell adni a tenyésztési hatóságnak.

A vizsgázó ménjelölt tulajdonosa a vizsgáztató egyesülettől jegyzőkönyv-kivonatot (vizsgabizonyítványt) kap, amelyen csak az ő lovának az eredményei szerepelnek.

A ménjelölt a sikeres ménvizsga után a fedeztetési engedélyt csak akkor kaphatja meg, ha tulajdonosa igazolni tudja, hogy származása DNS-vizsgálattal nem kizárható.

### Mén STV II

A mén STV II vizsga célja: a fedezőménné minősített 4 éves és annál idősebb mének központi sajátteljesítmény vizsgálata

A mén STV II vizsga helyszíne a korábban leírtak szerint.

A mén STV II vizsga feladatai:

1./Származás-értékelés

2./ Küllemi bírálat

3./ A mozgástulajdonságok vizsgálata

a/ lépéshossz-mérés nyereg alatt

b/ ügetéshossz-mérés nyereg alatt

c/ a súlypont alá lépés képességének mérése

d/ lépés, ügetés és vágta bírálata lovas alatt díjlovagló feladat közben,

e/ ugrás szabadon

f/ díjugratás

E.**/** Viselkedésbírálat

A ménvizsga jegyzőkönyvei 3 példányban készülnek. Elkészülésükért a vizsgát rendező egyesület a felelős. A jegyzőkönyvek 1 példányát a vizsga után lehetőleg azonnal, de maximum 1 héten belül át kell adni a tenyésztési hatóságnak.

A vizsgázó ménjelölt tulajdonosa jegyzőkönyv-kivonatot (vizsgabizonyítványt) kap, amelyen csak az ő lovának az eredményei szerepelnek.

***3. Az adatok feldolgozása, értékelése***

Az adatok feldolgozása és értékelése a tenyésztésvezető feladata. Az adatfeldolgozás folyamatosan történik, és a feldolgozott adatokból éves összesítés készül.

**4. Tenyészértékbecslés**

A tenyészérték-becslést a szakirányú felsőfokú oktatási intézményekkel együttműködve végzi az egyesület. Több diplomamunka született a kisbéri-félvér küllemi bírálati és versenyeredményeinek feldolgozásából.

Gyúró, 2016. szeptember 30.

Janászik Andrea

tenyésztésvezető